	
	
	



Sumarizare Decizie ICCJ nr. 67/2026

În Monitorul Oficial nr. 580 din data de 15.07.2026 a fost publicată Decizia Înaltei Curți de Casație și Justiție nr. 67/04.05.2026 (”Decizia ICCJ nr. 67/2026”) referitoare la interpretarea noțiunii de „activitate economică” din cuprinsul art. 456 alin. (1) lit. h) din Legea nr. 227/2015 privind Codul fiscal, cu modificările şi completările ulterioare („Codul fiscal”), astfel cum a fost modificat prin Ordonanța de Urgență nr. 168/2022 privind unele măsuri fiscal-bugetare, prorogarea unor termene, precum şi pentru modificarea şi completarea unor acte normative, cu modificările şi completările ulterioare („OUG 168/2022”), în vigoare în această formă până la data de 31 decembrie 2025 (i.e. până la intrarea în vigoare a Legii nr. 239/2025).

Astfel, art. 456 alin. (1) lit. h) din Codul fiscal, astfel cum a fost modificat prin OUG 168/2022, menționa că nu se datorează impozit pe clădiri pentru "clădirile unităților sanitare publice si private, cu excepția încăperilor folosite pentru activități economice, (...)". 

Decizia ICCJ nr. 67/2026 aduce clarificări importante cu privire la interpretarea noțiunii de „activități economice” din cuprinsul art. 456 alin. (1) lit. h) Cod fiscal aplicabil în perioadele de până la data de 31 decembrie 2025 și stabilește că 

· „atât timp cât unitățile sanitare private, prin obiectul acestora de activitate, respectiv prestare de servicii medicale, desfășoară activități economice, acestea sunt scutite de la plata impozitului pe clădiri, cu excepția situației în care există încăperi în care se desfășoară alt tip de activitate economică.”
· „interpretarea corectă a art. 456 alin. (1) lit. h) din Codul fiscal, astfel cum a fost modificat prin Ordonanța de urgență a Guvernului nr. 168/2022 și până la intrarea în vigoare a Legii nr. 239/2025, este aceea că noțiunea de „activitate economică” din cuprinsul sintagmei „cu excepția încăperilor folosite pentru activități economice” nu se referă la toate activitățile prestate de unitățile sanitare private, ci vizează alte activități decât furnizarea de servicii medicale către populație.”

În ce privește implicațiile practice ale Deciziei nr. 67/2026 din perspectiva recuperării sumelor plătite cu titlu de impozit pe clădiri de unitățile sanitare private care furnizează servicii medicale, acestea diferă în funcție de perioada fiscală vizată. Astfel,

(i) Pentru anul 2022: având în vedere că impozitul pe clădiri este un impozit anual, datorat pentru clădirile deținute la 31 decembrie a anului anterior, iar la data intrării în vigoare a OUG nr. 168/2022 (9 decembrie 2022) obligația fiscală aferentă anului 2022 era deja născută și stabilită, scutirea ar trebui să se aplice impozitului pe clădiri datorat începând cu anul 2023.

(ii) Pentru perioada fiscală 2023–2025, unitățile sanitare private care nu au fost supuse unor controale fiscale privind impozitul pe clădiri și, prin urmare, cărora nu li s-au emis acte de impunere, ar fi îndreptățite să solicite restituirea sau compensarea (inclusiv cu obligații fiscale viitoare) a impozitului pe clădiri achitat, dar nedatorat, putând fi solicitată de către autoritățile locale, ca prim demers, depunerea unei declarații rectificative, după caz.


Pe de altă parte, unitățile sanitare private care au fost supuse unor controale fiscale privind impozitul pe clădiri, finalizate prin emiterea unor acte de impunere pe care le-au contestat (aflându-se fie în etapa administrativă a contestației, fie în fața instanțelor de judecată), vor putea invoca Decizia ICCJ nr. 67/2026 în cadrul procedurilor în curs.

(iii) Referitor la impozitul pe clădiri datorat începând cu 1 ianuarie 2026, scutirea unităților sanitare private de la plata impozitului pe clădiri devine facultativă, putând fi acordată prin hotărâri ale Consiliilor locale sau ale Consiliul General al Municipiului București. În consecință, acordarea scutirii pentru anul 2026 trebuie analizată la nivelul fiecărei unități administrativ-teritoriale, prin verificarea hotărârilor de consiliu local adoptate.


	
	
	



